次韻張丞
作者：陳造
朝代：宋

paragraphs: 政平民安之，不在書上考。
君看道傍樗，蒼雲蔭合抱。
明時話英躔，佳氣指蓬島。
孰知嵌巖幽，乃韞希代寶。
張侯儒而吏，笞箠環臺皁。
政聲載輿論，文價動諸老。
學富食猶貧，志堅進不早。
即今紫霄人，豈必皆橫草。
亦知名煒燁，曾上薦士表。
靜女家無媒，深閨自媚好。
胡寧倚昌丰，濃抹且淡掃。
會看邢娥前，妬婦付絕倒。